b'\n_START_ARTICLE_\nRie\xc5\xa1\xc4\x97s pagrindin\xc4\x97 mokykla\n_START_SECTION_\nIstorija\n_START_PARAGRAPH_\nArchyviniai duomenys rodo, kad mokykla Rie\xc5\xa1\xc4\x97je buvo \xc4\xafkurta 1864\xc2\xa0m. Prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 mokykla buvo \xc4\xafsik\xc5\xabrusi tame pa\xc4\x8diame pastate kur ir seni\xc5\xabnija. 1939\xc2\xa0m. buvo pastatytas naujas pastatas su erdviomis klas\xc4\x97mis ir dideliais langais. Deja, vaikai neilgai d\xc5\xbeiaug\xc4\x97si nauja mokykla. Prasid\xc4\x97jus karui, vokie\xc4\x8diai j\xc4\x85 pavert\xc4\x97 gr\xc5\xabd\xc5\xb3 sand\xc4\x97liu, o 1944\xc2\xa0m. traukdamiesi pastat\xc4\x85 sudegino. Po karo mokykla buvo \xc4\xafkurta Slu\xc5\xa1\xc4\x8diznos palivarke, v\xc4\x97liau pavadintame Kalino kaimu. Buvo mokoma rus\xc5\xb3 kalba. 1952\xc2\xa0m., kai Tara\xc5\xa1kevi\xc4\x8di\xc5\xb3 \xc5\xa1eima buvo i\xc5\xa1ve\xc5\xbeta \xc4\xaf Sibir\xc4\x85, mokykl\xc4\x85 perk\xc4\x97l\xc4\x97 \xc4\xaf j\xc5\xb3 nam\xc4\x85._NEWLINE_Vietiniai gyventojai siek\xc4\x97, kad vaikai b\xc5\xabt\xc5\xb3 mokomi gimt\xc4\x85ja kalba. Buvo \xc4\xafkurtos lietuvi\xc5\xa1kos bei lenki\xc5\xa1kos klas\xc4\x97s ir mokykla tapo trikalbe._NEWLINE_1960\xe2\x80\x931984\xc2\xa0m. mokyklai vadovavusi Praskovja Ustinova siek\xc4\x97, kad b\xc5\xabt\xc5\xb3 pastatyta nauja mokykla, ta\xc4\x8diau buvo pastatytas tik priestatas. 1965\xc2\xa0m. gruod\xc5\xbeio 11 d. \xc4\xafvyko mokyklos atidarymas. Tik pradin\xc4\x97s klas\xc4\x97s glaud\xc4\x97si sename mediniame pastate. 1998\xc2\xa0m. mokyklai atiduotas dar\xc5\xbeelio pastatas, kuriame dabar mokosi pradini\xc5\xb3 klasi\xc5\xb3 mokiniai. 2003\xc2\xa0m. prie mokyklos pastatytas priestatas.'